Mensdom land op komeet | Die Vryburger
Mensdom land op komeet
November 13, 2014 - Buitelandse nuus - 1 comment
Reuse vooruitgang is gemaak vir ruimte-ontdekking toe die landingstuig, Philae, suksesvol op 'n komeet geland het. Hiermee is die bykans onmoontlike bereik deur vir die eerste keer in die geskiedenis 'n gerobotiseerde tuig op 'n komeet te laat land.
Philae (Grieks vir vriend) is vroeër van die Rosetta-tuig losgelaat waarna dit op die komeet, 67P/Churyumov–Gerasimenko, halfpad tussen die wentelbane van Jupiter en Mars geland het. Dit sal die eerste sending wees wat 'n komeet in die fynste besonderhede bestudeer.
Bykans 'n halfmiljoen mense het regstreeks by die Europese Ruimte-agentskap (ESA) ingeskakel om na die landingsproses te kyk. Philae stuur sy boodskappe via die Rosetta-tuig wat hom losgelaat het. Dié sal om die komeet bly wentel.
"Dit is 'n groot tree vir die menslike beskawing. Dit lyk maklik, maar dit is nie," het die direkteur van die Europese Ruimteagentskap (ESA), prof. Jean-Jacques Dordain, gesê.
Komeet 67P/Churyumov-Gerasimenko snel voort teen 55 000 km/h. Die tuig sal nou vir die volgende 64 uur eksperimente doen met die tien instrumente wat aan boord is, totdat die batterye pap is. Daarna sal die sonpanele dit weer herlaai.
Komete is oorblyfsels van die sonnestelsel se vorming 4,6 miljard jaar gelede en met die inligting wat ingesamel sal word, kan wetenskaplikes meer oor die ontstaan van die aarde en heelal te wete kom.
Die twee tuie, wat langer as tien jaar gelede van die aarde weg is, is 510 miljoen km van die aarde en seine neem 28 minute en 20 sekondes om tot by die ESA se operasionele ruimtesentrum in Darmstadt, Duitsland, uit te kom.
One thought on "Mensdom land op komeet"
Nico November 13, 2014 at 11:07 pm
'n Ruimtetuig wat op 'n kommeet land is baie ver van die 'mensdom' af.
As die sonnestelsel 4.6 miljard jaar gelede 'gevorm' het waarom is daar nog komete? Het jy nie gehoor van die Oord wolk nie! O is dit die wolk wat niemand nog ooit gesien het nie?
As die wolk van gas en stof gedraai en gedraai het waarom is daar planete en mane wat in die teenoorgestelde rigting draai? Botsings tussen planete. Gasplanete ook?
Hoe weet ons die sonnestelsel is 4.6 miljard jaar oud? Radioaktiewe datering van meteoriete. Hoe weet jy wat was die relatiewe begin konsentrasies van die isotope op die meteoriete? Hoe weet jy dat daar geen verlies was of wins van chemiese stowwe tydens die sg 4.6 miljard jaar en die warm reis deur die atmosfeer nie.